Poșta Română, cel mai mare jucător local de profil, introduce în sfârșit posibilitatea plății prin card bancar, urmând să asigure acest serviciu în 1.000 de oficii până la sfârșitul acestui an. Compania a semnat cu UniCredit Bank contractul care va permite clienților să achite serviciile de la ghișeu prin card. În urmă cu un an, Profit.ro a anunțat că Poșta va introduce din acest an plata prin card bancar la ghișeu și care vor fi primele oficii în care vor fi instalate POS-uri, respectiv cele din mediul urban.

Ultimele date în acest sens au fost prezentate de Profit.ro în luna august, la acel moment Poșta pregătind achiziționarea a 2.000 de imprimante laser și dotarea tuturor oficiilor informatizate ale companiei cu terminale POS.

“Contractul a fost semnat cu UniCredit Bank. Într-o primă fază, POS-urile vor fi montate în 450-500 de oficii din orașele mari, municipii și capitale de județ. Restul vor fi montate până la finele acestui an în orașele mai mici și comunele mai mari”, au declarat acum pentru Profit.ro surse din cadrul Poștei Române.

Licitația pentru cele 1.000 de POS-uri a fost lansată în luna mai, iar aparatele vor fi montate în maximum 60 de zile de la semnarea contractului, conform caietului de sarcini al licitației.

Montarea POS-urilor este una dintre măsurile pe care conducerea companiei și-a propus să le pună în practică pentru modernizarea activității Poștei Române.

Ieri, Poșta Română a lansat un nou serviciu, în care clienții pot personaliza plicurile cu propriile imagini.

Un alt pas este achiziționarea a 2.000 de imprimate laser monocolor, care vor intra în dotarea oficiilor poștale informatizate. Estimată la 1,6 milioane de lei, fără TVA, pentru 12 luni, licitația este în derulare, la procedura de atribuire înscriindu-se Xerox România Echipamente și Servicii, Concept Electronics, Chrome Computers, Sky Group, Dataware Consulting, IT Click&Service, ETA2U, Ager Business Tech, Ropeco, Data Computer și Eurocom, conform datelor consultate de Profit.ro.

“Prin rearanjarea arhitecturii investiționale, fără angajarea de credite și alte tipuri de finanțări, Poșta Română a găsit resurse interne necesare acestei investiții. Toate calculatoarele din rețeaua poștală vor fi deservite de imprimante laser de mare viteză, care au ca scop scurtarea timpilor de lucru și îmbunătățirea calității prestațiilor poștale. Totodată, prin realocarea eficientă a resurselor din bugetul propriu, rețeaua națională de puncte de acces informatizate va crește cu 40%, până la finele anului”, a transmis anterior compania pentru Profit.ro.

Un alt pas spre modernizare Poștei l-a constituit atribuirea contractului pentru sistemul prin care clienții companiei vor fi anunțați prin SMS, posibil și prin e-mail, despre data și ora livrării coletelor poștale interne, această măsură fiind parte a planului de redresare prezentant de Profit.ro în toamna anului 2017.

Cu o valoare de peste 410.000 lei, contractul a fost câștigat de 4Pay Systems SRL București, o companie controlată de un fost director Romtelecom, informația fiind publicată în premieră de Profit.ro în data de 23 iulie.

Poșta este cel mai mare operator local de profil, are peste 23.000 salariați și o rețea teritorială de aproximativ 5.600 de unități.

Compania este controlată de Ministerul Comunicațiilor – 93,52% și Fondul Proprietatea – 6,48%.

În 2017, afacerile companiei au crescut cu 2%, la 1,126 miliarde de lei, iar profitul net a atins 13,92 milioane de lei, de la 10,45 milioane de lei în 2016.